[pic] | KOMISIJA EVROPSKIH SKUPNOSTI |

Bruselj, 16.11.2006

COM(2006)699 konč.

SPOROČILO KOMISIJE SVETU

o prehodnem podaljšanju in razširitvi pooblastil Odbora za varovanje zdravja glede na prihodnje splošne spremembe struktur odzivanja na grožnje zdravju na ravni EU

KAZALO

1. Ozadje 3

2. Namen in področje uporabe 4

3. Vloga Odbora za varovanje zdravja v vmesni fazi (2006–2008) 4

4. Pooblastila Odbora za varovanje zdravja v prehodni fazi do leta 2008 5

5. Sklepne ugotovitve 6

1. OZADJE

Odbor za varovanje zdravja (HSC) je ustanovil leta 2001 Svet v okviru razprave, ki je sledila terorističnim napadom z biološkimi sredstvi v ZDA, ko je bila prepoznana ključna vloga organov javnega zdravja v boju proti biološkemu terorizmu. Odbor ima odgovornost za izmenjavo informacij o ogroženosti zdravja, za izmenjavo informacij in izkušenj o pripravljenosti in načrtih za odziv ter strategijah za obvladovanje kriz. Poleg tega Odbor za varovanje zdravja zagotavlja hitro izmenjavo informacij v primeru zdravstvenih kriz z usklajevanjem pripravljenosti in odziva, načrtovanjem za primer izrednih dogodkov na ravni EU ter odzivov držav članic. Zdravstveni ministri so konec leta 2001 imenovali člane Odbora za varovanje zdravja.

Na podlagi poročila služb Komisije je Svet leta 2004 pregledal dejavnosti Odbora za varovanje zdravja. Da bi se ohranila podpora delu Skupnosti za pripravljenost na influenco, so bila razširjena pooblastila Odbora za varovanje zdravja.

Delovna skupina Odbora za varovanje zdravja je junija 2005 razpravljala o možnem obsegu in formalnih pogojih dela odbora, zlasti glede zdaj delujočega Evropskega centra za preprečevanje in nadzor bolezni v Stockholmu, in določila nadaljnje dejavnosti, prednostne naloge ter izsledke na podlagi dokumenta o strategiji načrtovanja splošne pripravljenosti za grožnje javnemu zdravju EU.

Odbor za varovanje zdravja je vzpostavil povezave z:

- mrežo Skupnosti za nalezljive bolezni[1], zlasti s Sistemom zgodnjega opozarjanja in odzivanja (EWRS) in ESCON (del epidemiološkega spremljanja mreže Skupnosti), z dejavnostmi spremljanja in epidemiološkimi dejavnostmi, ki jih zdaj upravlja Evropski center za preprečevanje in nadzor bolezni (ECDC).

- Evropskim centrom za preprečevanje in obvladovanje bolezni (ECDC). ECDC dopolnjuje dejavnosti Skupnosti na področju javnega zdravja z zagotavljanjem tehničnih in znanstvenih nasvetov ter ocene tveganja. Od ECDC, ki zdaj v celoti deluje se pričakuje, da zagotavlja nenehno znanstveno in tehnično podporo odboru za varovanje zdravja.

Z delom Odbora za varovanje zdravja je od njegove ustanovitve leta 2001 se je med drugim zagotovilo sprejetje Sporočila Komisije o sodelovanju glede pripravljenosti in odzivanja na biološke in kemične napade (varovanje zdravja)[2], Sporočilo Komisije o pripravljenosti in odzivu na pandemijo influence v Skupnosti[3], ter Sporočilo Komisije o krepitvi usklajevanja pri načrtovanju splošne pripravljenosti ob izrednih razmerah na področju javnega zdravja na ravni EU[4].

2. NAMEN IN PODROčJE UPORABE

TO SPOROčILO PREDLAGA RAZšIRITEV POOBLASTIL ODBORA ZA VAROVANJE ZDRAVJA ZA NASLEDNJA TRI LETA, in tudi razširja njihov obseg do izvedbe splošnega pregleda vseh predpisov in drugih ukrepov na področju groženj zdravju. Komisija namerava pripraviti ustrezne predloge v letu 2008, vključno s predlogom za spremembo Uredbe ECDC[5]. Cilj tega pregleda bo vzpostavitev usklajenega in dobro utemeljenega okvira, ki bo sestavljen iz ECDC in mreže Skupnosti za epidemiološki nadzor in obvladovanje nalezljivih bolezni ter njunih podpornih struktur. Predvidene strukture bodo morale zagotavljati, da bodo imeli vsi odbori in udeleženci jasne pristojnosti in vloge. Kot del tega procesa bodo na podlagi izkušenj iz tega prehodnega obdobja pregledane tudi pristojnosti ECDC in njegovo sodelovanje z Odborom za varovanje zdravja.

Kot del tega pregleda bo treba proučiti naslednja vprašanja:

- način obravnave groženj zdravju, ki jih ne povzročijo biološko aktivne snovi (kemične, okoljske, radioaktivne, naravne ali umetne);

- nadaljnji razvoj interoperabilnosti pri pripravljenosti in odzivu na grožnje zdravju;

- postopki za zagotavljanje usklajenega informiranja javnosti, zlasti med izrednimi razmerami na področju zdravja;

- zagotavljanje popolnega dopolnjevanja vseh strokovnih skupin in odborov na področju groženj zdravju, tako v okviru Komisije kot ECDC;

- vzpostavitev usklajenih postopkov za sprejemanje odločitev, priporočil in smernic v zvezi z grožnjami zdravju;

- celostno delovanje obstoječih sistemov za hitro obveščanje na področju groženj zdravju, s polnim upoštevanjem sistema obveščanja, ki ga je treba vzpostaviti v skladu s členom 29(i) Direktive 2002/98/ES (postopek Skupnosti za obveščanje o hudih neželenih reakcijah in pojavih ter obrazec za obveščanje glede človeške krvi in komponent krvi);

- celovito upoštevanje tekočih postopkov izvajanja spremenjenega Mednarodnega zdravstvenega pravilnika WHO;

- možnosti za opazovalce iz sosednjih in tretjih držav, da se udeležijo ustreznih sestankov, če je to primerno.

3. VLOGA ODBORA ZA VAROVANJE ZDRAVJA V VMESNI FAZI (2006–2008)

Za splošni pregled struktur na področju groženj zdravju bo potreben čas, zlasti za upoštevanje ocene dejavnosti ECDC, ki bo po načrtih končana leta 2008. Vendar je treba za premostitev vmesnega obdobja zdaj posodobiti pooblastila Odbora za varovanje zdravja.

Dve glavni nalogi Odbora za varovanje zdravja sta: pripravljenost in obvladovanje groženj. Prva naloga zajema forum pripravljenosti, ki se redno sestaja, druga naloga vključuje proaktivno usklajevanje zdravstvenih kriz, izmenjavo informacij ter svetovalni forum, ki deluje v času krize na kraju samem, zlasti če je potrebno medsektorsko usklajevanje ali usklajevanje vprašanj varnosti (tj. če pomemben ukrep presega okvir zdravstvenega sektorja). Odbor za varovanje zdravja olajšuje usklajeno politiko odločanja o vprašanjih javnega zdravja, za katere je pooblaščen, med državami članicami in na ravni EU. To vključuje prispevek k postopku izvajanja Mednarodnega zdravstvenega pravilnika WHO, kot je določeno v Sporočilu Evropske komisije Evropskemu parlamentu in Svetu o Mednarodnem zdravstvenem pravilniku[6].

Pripravljenost: Sporočili o načrtovanju splošne pripravljenosti in načrtu EU za influenco poudarjata pomembnost pripravljenosti. Ta mora obravnavati glavne grožnje zdravju in družbi, ki jih povzročajo biološki, kemični, radioaktivni in okoljski dogodki, ne glede na to ali so povzročeni namerno, naravno ali naključno. Odbor za varovanje zdravja oceni znanstvene in tehnične nasvete, ki jih v okviru političnih, družbenih in ekonomskih posledic za vprašanja javnega zdravja med drugim zagotovijo agencije EU. V okviru pripravljenost na influenco ECDC nosilcem odločanja še naprej zagotavlja znanstvene nasvete in podporo za boljšo pripravljenost na nacionalni ravni in na ravni Skupnosti. Odbor pregleduje in usklajuje izmenjavo informacij o nadnacionalnem učinku ukrepov, ki jih je treba izvesti na nacionalni ravni.

Obvladovanje groženj in kriz: Člani odbora si izmenjujejo informacije o grožnjah zdravju, da bi zagotovili hitro izmenjavo informacij v primeru večjih zdravstvenih kriz, svetujejo o pripravljenosti in odzivu, ter o usklajevanju načrtovanja za primer izrednih dogodkov na ravni EU. To vključuje izmenjavo in sporočanje informacij, usklajevanje izmenjave informacij o odzivih in ukrepih držav članic v zvezi z zdravjem ter usklajevanje in sodelovanje v Evropi, v kolikor tega usklajevanja ne zagotavlja že mreža Skupnosti za nalezljive bolezni. Določeni bodo operativni postopki za zagotavljanje takega usklajevanja in pravočasno znanstveno podporo ECDC v času krize.

4. POOBLASTILA ODBORA ZA VAROVANJE ZDRAVJA V PREHODNI FAZI DO LETA 2008

Odbor za varovanje zdravja (HSC) zagotavlja forum za visoke predstavnike držav članic, v katerem se usklajujejo in svetujejo možnosti in odločitve, ki jih sprejmejo Svet, Komisija ali DČ, o pripravljenosti in odzivu na večje grožnje zdravju in delujejo kot povezava med različnimi udeleženci na evropski ravni. Odbor za varovanje zdravja zagotavlja forum na evropski ravni, ki usklajuje informacije o medsektorskih pristopih in vprašanjih varovanja zdravja v smeri usklajenih ukrepov na nacionalni ravni.

Odbor za varovanje zdravja z obravnavanjem medsektorskih in interdisciplinarnih vprašanj prispeva k izboljšanju upravljanja zdravstvenih tveganj, groženj in kriz na ravni Skupnosti in v državah članicah. Predlaga najboljše rešitve z usmeritvijo v delo v zvezi s pripravljenostjo na kemične, biološke in radioaktivne (CBRN) grožnje in večje grožnje zdravju, kot je pandemija influence, ter spremlja delo v zvezi z načrtovanjem splošne pripravljenosti.

Odbor za varovanje zdravja zagotavlja okvir, ki omogoča, da se predstavniki držav članic srečajo, če je potrebno ukrepanje, ki zaradi svojega medsektorskega značaja ali ker so za ukrepanje odgovorne izključno DČ presega okvir običajnega odziva v primeru izbruha, ki ga zagotavljajo organi EWRS, kot je določeno v Odločbi 2119/98/ES.

Odbor za varovanje zdravja sestavljajo visoki predstavniki ministrov za zdravje držav članic EU, pristojni za sprejemanje usklajenih odločitev in obveznosti glede načrtovanja pripravljenosti in odziva na večje grožnje zdravju.

Članstvo v odboru je omejeno na enega predstavnika in njegovo ali njeno namestnika(-co) za vsako državo članico. Ministri za zdravje naslovijo imenovanja na Generalnega direktorja za zdravje in varstvo potrošnikov pri Evropski komisiji. V odboru imata predstavnike tudi ECDC in EMEA. Predstavniki držav pristopnic, WHO, držav EGP in Švice so povabljeni, da sodelujejo kot opazovalci pri razpravah brez omejitev. Za članstvo je potrebno varnostno preverjanje.

Odbor za varovanje zdravja lahko prenese določene naloge ali področja dela na delovne skupine, ki jih sestavljajo njegovi člani. Na sestanke so lahko povabljeni strokovnjaki. Odbor določi svoje postopke delovanja in delovne metode ter oblikuje delovne skupine.

5. SKLEPNE UGOTOVITVE

Komisija poziva Svet, da sprejme sklepe za potrditev pooblastil Odbora za varovanje zdravja, kot so določeni zgoraj v oddelku 4, in omogoči nadaljevanje obstoječega sodelovanja z Odborom za varovanje zdravja.

[1] Vzpostavila jo je Odločba 2119/98/ES Evropskega parlamenta in Sveta.

[2] COM(2003) 320 konč.

[3] COM(2005) 607 konč.

[4] COM(2005) 605 konč.

[5] Uredba (ES) št. 851/2004 Evropskega parlamenta in Sveta.

[6] COM(2006) 552 konč.